เอกสารหมายเลข................

**ระเบียบวาระที่ ......** **เรื่อง โครงการทำความดีด้วยหัวใจ ลดภัยสิ่งแวดล้อม**

ด้วยกระทรวงทรัพยากรธรรมชาติและสิ่งแวดล้อมได้มีหนังสือ ด่วนที่สุด ที่ ทส 0802/ ว 2666 ลงวันที่ 31 กรกฎาคม 2561 แจ้งว่า มติคณะรัฐมนตรี 17 กรกฎาคม 2561 เห็นชอบตามที่กระทรวงทรัพยากรธรรมชาติและสิ่งแวดล้อม เสนอดังนี้

1. เห็นชอบให้ดำเนินโครงการ “ทำความดีด้วยหัวใจ ลดภัยสิ่งแวดล้อม”

2. มอบหมายหน่วยงานที่เกี่ยวข้องร่วมดำเนินกิจกรรมภายใต้โครงการ ดังนี้

|  |  |
| --- | --- |
| ชื่อกิจกรรม | รายละเอียด |
| 1. กิจกรรมมาตรการลดและคัดแยกขยะมูลฝอยในหน่วยงานภาครัฐ | - มอบหมายทุกหน่วยงานภาครัฐร่วมมือในการดำเนินงานพร้อมกันทั่วประเทศ ตั้งแต่วันที่ 1 สิงหาคม 2561- ให้สำนักงานคณะกรรมการพัฒนาระบบราชการ (สำนักงาน ก.พ.ร.) กำหนดให้ “ผลการคัดลดและคัดแยกขยะมูลฝอย” เป็นตัววัดประสิทธิภาพของหน่วยงานภาครัฐ โดยเริ่มตั้งแต่ปีงบประมาณ 2562- ให้ สำนักงาน ก.พ.ร. และ ทส. โดยกรมควบคุมมลพิษ ร่วมกันพิจารณากำหนดเกณฑ์ที่จะใช้สำหรับการประเมิน |
| 2. กิจกรรมรณรงค์ ทำความดี ด้วยหัวใจ ลดรับ ลดให้ ลดใช้ถุงพลาสติก | มอบหมาย ทส. ร่วมกับกระทรวงมหาดไทย (มท.) ดำเนินงานพร้อมกันทั่วประเทศ |

3. ให้ ทส.โดยกรมควบคุมมลพิษ เป็นเจ้าภาพหลักในการติดตามและรายงานผลให้คณะรัฐมนตรีทราบ

ทั้งนี้ ให้สำนักงานคณะกรรมการพัฒนาระบบราชการ กำหนดเพิ่มเติมให้นำผลการดำเนินโครงการ “ทำความดีด้วยหัวใจ ลดภัยสิ่งแวดล้อม” เป็นตัวชี้วัดในการประเมินผลการปฏิบัติราชการประจำของหัวหน้างานภาครัฐด้วย เพื่อให้การขับเคลื่อนโครงการดังกล่าวเกิดประสิทธิภาพ ประสิทธิผลอย่างเป็นรูปธรรมชัดเจน

**โครงการ “ทำความดีด้วยหัวใจ ลดภัยสิ่งแวดล้อม**” มีวัตถุประสงค์ เพื่อลดปริมาณขยะมูลฝอย ลดใช้ถุงพลาสติกหูหิ้ว และงดใช้โฟมบรรจุอาหาร โดยการดำเนินกิจกรรมร่วมกันระหว่างหน่วยงานภาครัฐ เอกชน และประชาชน ซึ่งมีกิจกรรมภายใต้โครงการดังกล่าวประกอบด้วย 5 กิจกรรม ดังนี้
1) กิจกรรมมาตรการลดและคัดแยกขยะมูลฝอยในหน่วยงานภาครัฐ 2)กิจกรรมรณรงค์ ทำความดี
ด้วยหัวใจ ลดรับ ลดให้ ลดใช้ถุงพลาสติก 3) กิจกรรมการลดใช้ถุงพลาสติกหูหิ้วและงดใช้โฟมบรรจุอาหารในพื้นที่อุทยานแห่งชาติ 4) กิจกรรมทำความดีด้วยหัวใจ งดการใช้พลาสติกและโฟมในสวนสัตว์ 5) กิจกรรมการจัดการขยะบกสู่ทะเล ในพื้นที่ 24 จังหวัดชายทะเล

**ผลที่คาดว่าจะได้รับ**

- ข้าราชการ จำนวน 2.53 ล้านคน มีการปรับเปลี่ยนพฤติกรรมในการลด และคัดแยกขยะมูลฝอยเกิดภาพลักษณ์และเป็นตัวอย่างในการดำเนินงานให้ประชาชนและหน่วยงานเอกชน

- อาคารสำนักงานของหน่วยงานภาครัฐ ร้อยละ 100 มีการดำเนินกิจกรรมที่ส่งเสริมสนับสนุนการลดและคัดแยกขยะมูลฝอยในหน่วยงาน เพื่อให้การจัดการขยะมูลฝอยมีประสิทธิภาพง่าย ต่อการนำไปใช้ประโยชน์

 /การดำเนินงาน ...

-๒-

**การดำเนินงานเพื่อขับเคลื่อนโครงการ**

- รัฐบาลดำเนินการขับเคลื่อนการคัดแยกขยะมูลฝอย การลดการใช้ถุงพลาสติกหูหิ้วและ งดใช้โฟมบรรจุอาหารในหน่วยงานภาครัฐเพื่อให้ข้าราชการดำเนินการเป็นแบบอย่างแก่ภาคเอกชนและประชาชน

- การจัดทำสื่อประชาสัมพันธ์ผ่านโทรทัศน์ วิทยุ และสื่อต่างๆ เพื่อสร้างกระแสให้กับประชาชน ผู้ประกอบการ รวมทั้งจัดทำ Website/Application ข้อมูลการคัดแยกขยะมูลฝอย การลดใช้ถุงพลาสติกหูหิ้วและงดใช้โฟมบรรจุอาหารทั่วประเทศ

 จึงเรียนมาเพื่อโปรดทราบมติคณะรัฐมนตรี และขอความร่วมมือทุกหน่วยงานทำความเข้าใจกับเจ้าหน้าที่ในการดำเนินการตามกิจกรรมมาตรการลดและคัดแยกขยะมูลฝอยในหน่วยงานภาครัฐ เพราะ มติคณะรัฐมนตรี ได้ให้ สำนักงาน ก.พ.ร. กำหนดให้ “ผลการคัดลดและคัดแยกขยะมูลฝอย” เป็นตัววัดประสิทธิภาพของหน่วยงานภาครัฐ โดยเริ่มตั้งแต่ปีงบประมาณ 2562

 นำเสนอ วีดีทัศน์ ชุดที่ 1 (เวลา 2.02 นาที)

 ในส่วนของจังหวัดอ่างทอง ได้เริ่มดำเนินการแล้ว โดยสำนักงานทรัพยากรธรรมชาติและสิ่งแวดล้อมจังหวัดอ่างทอง บูรณาการร่วมกับทุกภาคส่วน ทั้งหน่วยงานภาครัฐ องค์กรปกครองส่วนท้องถิ่น ภาคเอกชน ในพื้นที่จังหวัดอ่างทอง จัดทำ “โครงการทำความดีด้วยหัวใจ ลดภัยสิ่งแวดล้อม กิจกรรมรณรงค์ ทำความดีด้วยหัวใจ ลดรับ ลดให้ ลดใช้ถุงพลาสติก จังหวัดอ่างทอง ปี 2561” เพื่อรณรงค์ ส่งเสริม ให้ลดการใช้ถุงพลาสติกหูหิ้ว และงดใช้โฟมบรรจุอาหาร รวมทั้งสร้างความรู้ ความเข้าใจกับประชาชน ผู้บริโภค เพื่อนำไปสู่การปรับเปลี่ยนพฤติกรรมในการใช้บรรจุภัณฑ์หรือภาชนะ ที่ใช้ซ้ำได้ โดยจัดรณรงค์พร้อมกันในตลาดสด จำนวน ๗ แห่ง ในวันที่ 21 สิงหาคม 2561 ได้แก่ ตลาดสดเทศบาล ๒ ตลาดเกษตรสุวพันธุ์ ตลาดแต้ ตลาดเทศบาลตำบลไชโย ตลาดวัดไชโย ตลาดวัดแสวงหา และตลาดเทศบาลตำบลโพธิ์ทอง ทั้งนี้ จัดให้มีพิธีเปิดโครงการที่ตลาดสดเทศบาล ตำบลโพธิ์ทอง โดยท่านผู้ว่าราชการจังหวัดอ่างทอง ได้กรุณาเป็นประธานในพิธีเปิด

 นำเสนอ วีดีทัศน์ ชุดที่ 2 (เวลา 1.50 นาที)

 นอกจากนี้ ท่านปลัดกระทรวงทรัพยากรธรรมชาติและสิ่งแวดล้อม ได้กรุณาเดินทางมาเป็นประธานในพิธีเปิดโครงการ “ตลาดสด ลดถุงพลาสติก” เมื่อวันที่ 16 มิถุนายน 2561 ณ ตลาดสดเทศบาล 2 ตำบลตลาดหลวง อำเภอเมืองอ่างทอง จังหวัดอ่างทอง ซึ่งจังหวัดอ่างทองได้จัดกิจกรรมนี้เป็นแห่งแรกของประเทศ (จัดกิจกรรมก่อนที่จะมีมติคณะรัฐมนตรี สั่งการให้ดำเนินการ)

 นำเสนอ วีดีทัศน์ ชุดที่ 3 (เวลา 1.43 นาที)

 จึงเรียนที่ประชุมเพื่อโปรดทราบ

\*\*\*\*\*\*\*\*\*\*\*\*\*\*\*\*

เอกสารหมายเลข................

**ระเบียบวาระที่ ....... เรื่อง รายงานผลการดำเนินงานธนาคารขยะรีไซเคิลจังหวัดอ่างทอง**

 **ประจำเดือนสิงหาคม 2561**

ธนาคารขยะรีไซเคิลจังหวัดอ่างทอง ได้เปิดทำการครั้งที่ 5 เมื่อวันพุธที่ 1 สิงหาคม 2561 มีผู้นำขยะรีไซเคิลมาฝาก จำนวน 22 ราย มีขยะรีไซเคิลมาฝาก จำนวน 17 รายการ น้ำหนักรวม 288.70 กิโลกรัม มูลค่า 1,143.04 บาท (หนึ่งพันหนึ่งร้อยสี่สิบสามบาทสี่สตางค์) และมีสมาชิก ถอนเงิน จำนวน 3 ราย เป็นเงิน 1,690 บาท (หนึ่งพันหกร้อยเก้าสิบบาทถ้วน) ฝ่ายจัดการธนาคารขยะ รีไซเคิลจังหวัดอ่างทอง ประสานงานให้เทศบาลตำบลโพสะ มารับซื้อ ซึ่งขายได้เป็นเงิน จำนวน 1,287.39 บาท (หนึ่งพันสองร้อยแปดสิบเจ็ดบาทสามสิบเก้าสตางค์)

ผลกำไรจากการประกอบการธนาคารขยะรีไซเคิลจังหวัดอ่างทอง ประจำเดือนสิงหาคม 2561 เท่ากับ 144.35 บาท (หนึ่งร้อยสี่สิบสี่บาทสามสิบห้าสตางค์) และยอดกำไรสะสมเท่ากับ 1,848.76 บาท (หนึ่งพันแปดร้อยสี่สิบแปดบาทเจ็ดสิบหกสตางค์)

จึงเรียนที่ประชุมเพื่อโปรดทราบ

\*\*\*\*\*\*\*\*\*\*\*\*\*\*\*\*\*\*\*